L. Miklós, minister životného prostredia SR: (2003-12-04):
Jednu vec však musím povedať, že keď sme podali tento návrh, túto novelu, lebo ide o novelu, tak sme povedali, že nebudeme, že novela neobsahuje žiadne zvyšovanie cien, takže to už musíte, keď odsúhlasí parlament, to zvýšenie na 10 korún, tak to už musí brať parlament na svoju zodpovednosť. My, ministerstvo, sme povedali, že nebudeme zvyšovať ceny. Čo sa týka pripomienok pána poslanca Hanzela, my s tým, samozrejme, môžeme jedine súhlasiť. Podporil separáciu, teda separovaný zber. Ja môžem len povedať, keď ma vyzval, že čo urobilo ministerstvo ohľadom separovaného zberu, respektíve recyklačného procesu, sú rôzne, už v zákone zahrnuté postupy. Samozrejme, nechcem spomínať existujúce dobrovoľné iniciatívy, ktoré samozrejme podporujeme, ale tieto dobrovoľné iniciatívy boli málo účinné. Tak ako ste povedali, dokonca niektoré skončili fiaskom. Takže treba ekonomické nástroje, aby bol určitý tlak na tento separovaný zber. No a to sa snažíme dokonca aj v tých dvoch zákonných predpisoch, ktoré dnes podávame, respektíve som včera predložil, ide predovšetkým o zvyšovanie poplatkov za skládkovanie, aby nastal určitý tlak na menší objem skládkovania, ďalej veľmi dobrým nástrojom by bolo, keby obce zaviedli množstevný poplatok za množstevný zber, teda poplatky za produkciu odpadov podľa množstva, čo je, samozrejme, technicky relatívne zložité, ale to je mimoriadne účinný tlak na to, aby jednotlivec produkoval menej odpadov, ďalej sme zaviedli práve na tieto obalové materiály a na ďalšie materiály, ktoré sa stanú odpadom, recyklačný fond, kde aj od dovozcov sa vyžaduje, aby platili do recyklačného fondu, a potom tieto peniaze idú do recyklačného priemyslu. Okrem toho poplatky do recyklačného fondu sú tiež tlakom na to, aby ten pôvodca sa snažil sám vyriešiť recykláciu, lebo v tom prípade nemusí platiť do recyklačného fondu. No a nakoniec mimoriadne oceňujem vaše pripomienky ohľadom zálohovania, ako viete, v zákone o obaloch máme danú povinnosť zálohovania za určité obaly, teraz pripravujeme vyhlášku o výške a o dátume nastúpenia zálohovania PET fliaš a zrejme ste počuli aj o tom, že sú o tom mimoriadne silné debaty a aj musím povedať, že aj odpor zo strany obchodov. Napriek tomu sme presvedčení o tom, že zálohovanie je najčistejší a najúčinnejší separovaný zber a všetky tie veci, ktoré ste okolo toho povedali, sú pravdivé. Podľa nášho presvedčenia by sme mali zálohovať aj iné obaly, nielen PET fľašky, len druhá vec je, že technicky je to v tomto momente relatívne ťažké a musím povedať naďalej, že je tu určitý odpor. Myslím, že ten odpor je prirodzený zo strany obchodu, pretože to sú určité... treba na to energiu, peniaze, čas, aj - myslím si -, že zmenu ekologického vedomia. A ešte by som chcel ku tým prichádzajúcim odpadom povedať, že odpady sú veľmi prísne kontrolované a sú takzvané zelené, žlté a červené zoznamy podľa, ktorých sa môžu odpady pohybovať cez hranice. Tak myslím si, že sú tieto veci relatívne dobre riešené. No keď vstúpime do Európskej únie, tak, samozrejme, tie procesy sa trošku zmenia, najmä čo sa týka prechádzania odpadov cez hranice štátov Európskej únie, ale smerom von to bude naďalej platiť. Takže dúfam, vážené pani poslankyne, poslanci, že podporíte návrh tejto novely. Ďakujem pekne. Z. Martináková, podpredsedníčka NR SR: Pán spravodajca, chcete sa k rozprave vyjadriť? Ďakujem pekne. Prerušujem rokovanie o tomto bode programu. Ďakujem, pán spravodajca. Pristúpime k druhému čítaniu o vládnom návrhu zákona o poplatkoch za uloženie odpadov . Vládny návrh zákona ste dostali pred prvým čítaním ako tlač 391. Spoločnú správu výborov máte ako tlač 391a. Prosím, pán minister László Miklós, aby ste aj tento vládny návrh zákona odôvodnili.